A Dal hatrészes show-műsor, melynek keretén belül a nézők és a szakmai zsűri kiválasztotta, hogy ki képviselje Magyarországot a 2013-as Eurovíziós Dalfesztiválon. 2012. október 25-én reggel Gazsó L. Ferenc, az MTVA vezérigazgató-helyettese, és Rákay Philip, a Magyar Televízió intendánsa jelentette be, hogy részt kívánnak venni a soron következő dalversenyen és nyílt pályázatot írnak ki rá. A dalok leadásának határideje 2012. december 31. volt. A beérkezett 244 dal közül egy tíz tagú előzsűri választotta ki a magyar válogató résztvevőit. A nemzeti döntő zsűrije a 2012-essel ellenben ötfős lett, és a tagjai Rákay Philip, a Magyar Televízió intendánsa, Csiszár Jenő, televíziós–rádiós személy, Walkó Csaba, a 2012-es Eurovíziós Dalfesztiválon Magyarországot képviselő Compact Disco frontembere, Rakonczai Viktor, hazai zeneszerző, és Rúzsa Magdi, a 2007-es Eurovíziós Dalfesztivál hazai résztvevője lettek. A hazai elődöntőkre külföldi, nem magyar előadók ezúttal nem pályázhattak, mivel egy szabályváltozás szerint a hazai fordulóban elhangzó dalok mindegyikének magyarul kellett megszólalnia.